Gransker helikopterulykken: – Bruker veldig sjelden begrepet personfeil
Havarikommisjonen har så langt ikke gjort sikkerhetskritiske funn etter helikopterulykken, får VG opplyst.  Sikorsky S92A-maskinen havarerte utenfor Sotra vest for Bergen forrige onsdag klokken 19.41. Besetningen på seks øvde på søk og redning i mørke og grov sjø. Sykepleier i Equinor Reidun Hestetun (61) omkom. De andre fem ombord har forklart seg til havarikommisjonen om de dramatiske minuttene. – Det er ingen sprik i deres forklaringer som vi reagerer på, sier avdelingsdirektør i Statens havarikommisjon Kåre Halvorsen til VG. Han karakteriserer samtalene med besetningen som åpne og gode. – Det er ikke uvanlig at vi har behov for utfyllende svar, men jeg ser ikke konturene av det ennå, sier Halvorsen, som leder kommisjonens luftfartsavdeling. De seks ombord var trolig to piloter, en vinsjoperatør, to redningsmenn – alle fra helikopteroperatøren Bristow – og sykepleieren fra Equinor. Politiadvokat Trygve Ritland har sagt til VG at besetningen har forklart politiet at ulykken skjedde fort og opplevdes som traumatisk. Helikopteret ble lørdag hevet fra 220 meters dyp. Skroget er temmelig intakt, noe som tyder på at sammenstøtet med sjøen skjedde med relativt liten energi Kommisjonen er i gang med å analysere data fra ferdsskriveren, som har svært mange parametere lagret, blant annet om status for motor, girboks, rotor og drivverk og om hastighet, høyde og krengningsvinkel. – Data fra ferdsskriveren er svært viktig for havarikommisjonen. Vi har fått mye informasjon, men det er ikke gjort i en håndvending å forstå og sammenstille data, sier Halvorsen. – Fasit i ferdsskriveren Kommisjonen foretar også tekniske undersøkelser av vraket. – Vi har ikke sett noe som er innlysende så langt. Igjen ligger nok mye av fasiten i de eksakte verdiene i ferdsskriveren, sier avdelingsdirektøren. Den endelige rapporten om helikopterulykken vil ta tid og kanskje først foreligge om 1–2 år, men kommisjonen vil løpende offentliggjøre vesentlige funn. – Det som er viktig ved enhver undersøkelse, er å informere luftfartsmyndighetene om funn så tidlig som mulig, slik at de kan iverksette nødvendige tiltak, sier Halvorsen. Helikopteret som forulykket, var utrustet for søk og redning i Oseberg-området. Men samme type brukes også i persontrafikken til installasjonene i Nordsjøen. – Vi har ikke gjort sikkerhetskritiske funn så langt. Men alt vi gjør av observasjoner i den retning, vil umiddelbart bli meddelt norske og europeiske luftfartsmyndigheter. Føler tidspress – Mange er urolige, fordi denne helikoptertypen går i skytteltrafikk i Nordsjøen? – Vi har forståelse for det. Men alt vi finner av sikkerhetskritisk informasjon, blir brakt videre, slik at luftfartsmyndighetene fortløpende kan gjøre vurderinger for at sikkerheten kan ivaretas. – Føler dere tidspress, nettopp fordi havarigranskingen angår så mange? – Jeg vil alltid si vi er under tidspress. Dette er en type virksomhet som har stor nasjonal betydning. Det gjør ikke presset noe mindre, sier Halvorsen. Etter ulykken valgte de store operatørene å ta et opphold i alle flyginger til og fra Nordsjøen. Siden er helikoptertrafikken med Sikorsky S-92 gjenopptatt. Fordi Sikorsky er en amerikansk helikopterprodusent, er en representant for den amerikanske havarikommisjonen NTSB tilknyttet undersøkelsene etter havariet. Gjennom dem har den norske havarikommisjonen tilgang til personell og all informasjon som kommisjonen ber om fra Sikorsky. – Vi trenger hjelp fra Sikorsky for å forstå hvordan helikopteret er bygget opp og logikken bak data som er lagret. Dersom det dukker opp noe som har forbedringspotensial for helikoptertypen, er det Sikorsky som vil få det i fanget til slutt. Halvorsen opplyser at vraket blir værende i Sjøforsvarets lokaler på Haakonsvern i Bergen, fremfor å bli transportert til kommisjonens hangar ved Lillestrøm. Han sier at havarikommisjonen jobber så raskt de kan. – Men dette er møysommelig arbeid som vi ikke kan ta lett på. Det vi ser, må verifiseres før vi kan trekke noen konklusjoner. – Skyldes slike havarier normalt teknisk svikt eller pilotfeil?  – Det er nesten aldri enten eller. Vi bruker veldig sjelden begrepet personfeil. Halvorsen forklarer at det i sikkerhetstankegang er det organisatoriske som brukes som begrep, sammen med tekniske årsaksforklaringer. – En person som jobber i et flyselskap, er et produkt av organisasjonen. Opplæring, kultur og styringssystem former hvordan man jobber. Det er der læringen ligger. Halvorsen sier også det er viktig å påpeke at det oftest ikke er en faktor som ligger bak en ulykke, men en rekke ulike faktorer.
Havarikommisjonen har ikke gjort sikkerhetskritiske funn etter helikopterhavariet utenfor Sotra vest for Bergen forrige onsdag Sykepleier Reidun Hestetun (61) omkom, mens de fem andre ombord overlevde og har forklart seg sammenfallende om ulykken Havarikommisjonen analyserer data fra ferdsskriveren, med bistand fra den amerikanske havarikommisjonen og helikopterprodusenten Sikorsky Den endelige rapporten om ulykken ventes å være klar om 1–2 år, men vesentlige funn som berører sikkerheten ved helikoptertypen vil offentliggjøres fortløpende Sikorsky S-92 helikopteret brukes også i persontrafikken i Nordsjøen